钦定古今图书集成/明伦汇编/官常典/第381卷 > 元
## 钦定古今图书集成/明伦汇编/官常典/第381卷 > 元

元大都初，置留守司，后置总管府，以总大都路事。
按《元史百官志》：“大都路都总管府，秩正三品，达鲁花
赤二员，都总管一员，副达鲁花赤二员，同知二员，治
中二员，判官二员，推官二员，经历二员，知事二员，提
控案牍四员，照磨兼管勾一员，令史九十有五人，译
史二人，回回令史一人，通事、知印各二人，奏差二十
一”人。国初为燕京路总管大兴府。中统五年称中东
路。至元九年，改号大都。二十一年，始专置大都路总
管府，秩从三品，置都达鲁花赤、都总管等官。二十七
年，升为都总管府，进秩正三品。领府一，州十有一。凡
本府官吏，惟达鲁花赤一员及总管、推官专治路政，
其馀皆分任供需之事，故又号曰“供需府”焉。其属附
见：

宛平县，秩正六品，达鲁花赤一员，尹一员，丞三员，主
簿三员，尉一员，典史三员，司吏二十六人。至元十一
年置，治大都丽正门以西。

大兴县，秩正六品，达鲁花赤一员，尹一员，丞一员，主
簿二员，尉一员，典史三员，司吏一十五人。至元十一
年置，治大都丽正门以东。

东关厢巡检司，秩从九品，巡检三员，司吏一人，掌巡
捕盗贼奸宄之事。至元二十一年置。

西北、南关厢两巡检司，设置并同上。

按《地理志》：大都路，唐幽州范阳郡，辽改燕京，金迁都
为大兴府。元太祖十年克燕，初为燕京路总管大兴
府，太宗七年置版籍。世祖至元元年，中书省臣言，“开
封府阙庭所在，加号上都，燕京分立省部，亦乞正名。”
遂改中都，其大兴府仍旧。四年，始于中都之东北置
今城而迁都焉。九年改大都，十九年，置留守司。二十
一年。置大都路总管府。